khistorydata/jeongjo-sjw-relations huggingface dataset:
정조 12년 · 목
該曹啓言光州罪人崔明達膝築范成孫致死事臣前於待罪本曹時啓請更査者崔昌信之率子偕往難掩同惡之謀明達之下手先犯顯有指使之跡則昌信之爲正犯灼然無疑當初檢報營題只從手犯輕重以明達爲正犯者失法文之本意而及夫更査也以其父子之親議其正犯之換定而道臣不敢硬定至有令該曹稟處之狀事體所在誠極可怪此狀啓還下送定其元犯論理狀聞後稟處道臣則推考長與罪人金占東敺打李廣平已平致死事渠雖復讎爲言渠父發告檢行將至擅自戕殺已平則猶諉殺兄之讎廣平不過加功之隨從而一踢逞憤兩命致斃當初判付中以已平償得奉之命以占東償廣平之命灼見情犯辭敎允當臣於待罪本曹時已有覆啓更無別見請占東待用刑依前推覈期於取服敎以光州牧崔明達獄事前下判付中以昌信換定元犯出於重獄體之意昌信有指使慫惠之跡則非造謀乎爲明達明水之父者非家長乎昌信之爲元犯不難決然手勢之輕重容計之主客果不無疑晦之端觀於獄案父子之互相爭死可見秉彝之不泯向以王法與天倫雙擧而竝及者已有所斟量風化亦屬王法中一事而到今獄具之後仍以昌信執定元犯斷以償命未知爲十分平允況昌信與明達間正法之的在誰某終有暁不得處疑輕之典不施於此等之獄而何哉昌信嚴刑一次定配明達則嚴刑一次放送長與府金占東獄事當初付之惟輕者只付復讎之義常法之屈不屈猶未暇念自聞卿覆難之說仍有更推之命而觀此査啓供招大抵助力者德來等而且縛且毆且擠且押手勢備盡獰毒占東下手之前已無生氣云爾則畢竟結果在於占東殺之者未必是占東一入戲殺之律雖似不襯擅殺之罪亦足稱冤擬待疏決另欲酌決而未果況德來等共犯一款亦不敢全諱則此獄面目異於前日占東之到今傅生不至失刑占東令道伯嚴刑減死定配事分付又啓言海州罪人趙汗武毆打白昌大致死事手勢兇獰證招明白考之檢案庶無一疑而汗武之經年被捉可見天道之孔昭材木壓死之說始出汗武之口雖以其妾爲夫之情一打昏倒之狀丁寧納招於覆檢之時材木云云初不槪見今此指使呼籲尤極兇獰請汗武待用刑依前訊推期於取服決施當律敎以獄貴審閱令道伯除尋常申飭推官詳査如無疑端因前同推具意見狀聞事分付又啓言信川罪人白同踢其妻李召史致死事胷背傷處實因旣甚明的兩次拳毆元犯不能掩諱檢招中木枕自撞之說專出臨時之粧撰上言內羞憤結項之語不過借書之虛妄渠以新婚無瑕之女忽遭隣里金女無根之誣而臨死時誣我之女如我被打云云其言絕惻白同本情雖非故殺三尺至嚴焉逭當律待用刑連加訊打期於取服金女誣人之罪何可二次例刑而止乎該道臣推考更爲照法嚴繩之意請分付敎以信川郡白同獄事夫殺妻苟有情若迹之毫分可恕則無論稍緊稍重一例付其夫於生科年來決獄牢定一副當規度況此獄宴爾未久新情款昵觀於檢庭舍淚良心可見所謂犯手無眞箇用意由前由後蔽一言曰可生白同令道伯親執嚴刑一次定配事分付道臣推考事金女加律事依回啓施行又啓言安岳罪人李辰春毆打柳彥廷致死事其胷膛脊背等種種傷痕俱係要害之處則其妻吳召史之擊錚原情中以其檢驗時許多傷痕歸之於死者之平日行惡愛傷之致云者語不成說而當初相閧之時彥廷則二子趕到辰春則只是單身而椎打足踢至於此極其子之立視其傍不以身代以三人鬪一人謂之力不敵者決是理外亦豈有父被打子拱手之理哉屍親德辰之招以爲其父昏窒其弟負來此卽地昏倒之形便是致命之狀干連夢長之招以爲渠推背而兩子挾腋此猶是行步運動之人何無一番對質置之不問其實回則胷膛上下及右後肋上之微堅於初檢者俱爲堅梗於覆檢如彼矛盾誠爲可訝種種疑端俱不一一辨覈揆以獄體終涉疏漏前後道臣及推官竝爲推考請辰春依前仍囚夢長更爲對辨初覆檢微堅堅硬之不同亦令詳査歸一更爲啓聞後稟處敎以道臣推考事依回啓施行起疑違端當覈條件卿曺跋辭極爲稱當與李夢長捉來對質親執詳査具意見更卽狀聞後稟處而海西獄案之疏漏實爲諸道之最今番除尋常聚精研究指一狀聞事申飭該道又啓言海州罪人趙命得李彥星毆縛鄭京文致死事命得之爲元犯不但證招之俱備結縛露置渠亦不能全諱而今其彥星妻全召史爲脫其夫竝與命得而歸之冤枉以其無罪自斃之彥星正妻吳召史置諸黯昧殺人之科者誠亦痛駭淫奔之趙女在彥星爲嫂在命得爲妹見其淫奔之擧斗起羞憤之心奔突向前彼此惟均而彥星老孱之狀觀於獄案可以推知扶執結縛旣出命得之手則其爲正犯灼然無疑待用刑依前同推彥星卽爲勘配而甘受命得之囑移罪旣骨之妻極爲無狀令配所官用刑時決杖以勵遐俗之意請分付道臣敎以此獄則一獄而正犯爲三人無論全女原情之眞然與虛妄大抵獄案多疏漏有當問而不問當略而不略其在重獄體之道不可不一番更査處分令道伯親執詳査仍具意見狀聞李彥星則如無所犯先爲保放後以待處分事竝分付又啓言楊州罪人安允鈺撞觸朴召史致死事其辜限至於十九日之多且其百餘里奔走往來之擧決非要害重傷之所可爲其不因此致斃也明矣兩檢之斷以惟輕道臣之臨歸保放俱有可據而旣知其死不因於被傷則實因以病患致死懸錄然後始爲不成獄之明驗而今以被傷致死懸錄大是疏漏兩檢官從重推考道臣不爲論責亦爲推考本獄依前決施行之意請分付道臣允之
정조 12년 · 강
遣守禦使金鍾秀致祭于李提督家遣承旨李亨元致祭于宣武祠
정조 12년 · 목
敎曰考績當前大政不遠武士取才不可許久退限況內外中日祿試射旣有勿拘爲之之命則知委排擬之際此時本曹判堂尤豈可引入至於私義自有前例則今日提問之下又稱情勢兵曹判書李文源推考牌招參政仍令赴坐
정조 12년 · 강
吏曹判書吳載純參議李勉兢陳疏乞遞賜例批
정조 12년 · 목
載純疏略曰娚妹之不得竝據兩銓自是不易之格例也臣與兵曹判書李文源有應避之嫌伏乞亟遞臣職以重公器馬○勉兢疏略曰臣年前忝叨銓郞自速罪戾銓地一步卽臣僨誤之地伏乞特命選曹刋臣職名以安私分○敎以吏曹判書參議疏批已下牌招開政○政院以載純勉兢違召啓敎以參議只推與判書更爲牌招又以載純等再違召啓敎以更爲牌招來待又以載純依下敎來待啓命肅拜後更稟
정조 12년 · 강
罷吏曹判書吳載純職
정조 12년 · 목
敎曰娚妹之竝據銓任不但自有前例兄弟之竝據藩任上疏辭懇猶以格外之事煩瀆上徹責敎至嚴大臣請罪近來嫌路雖曰太廣甚至有姓同之親堂從之間辭銓辭藩者此非四維張而然只緣屑越成習工謀爲事故耳兵判擧措亦甚駭然隨牌卽待猶可謂稍勝而吏判之肅拜前入來待稟屢煩促飭迄未肅命未肅拜之銓官寧有來待之理乎此似一事所關者國網也區區廉義之過與不過猶屬餘事雖非此重臣豈無吏判乎吏曹判書吳載純罷職前望單子入之待下批待開門牌招開政
정조 12년 · 강
以洪仁浩爲承旨前望也
정조 12년 · 강
判下刑曹擊錚人回啓
정조 12년 · 목
該曹啓言擊錚人水原府徐福明良賤卞別事一奴二主一婢兩名觀其供招則言言誣餙考其帳籍則年年變幻査官之報指謂私賤道臣之啓稱以放良大相逕庭一賤一良莫適所從請令道臣更爲詳査歸一狀聞後稟處而具喆仁之僞造買得之劵造意設計誠極巧惡假勢脅勒全是豪强喆仁爲先請令道臣從重勘處敎以壓良之律何等至嚴無籍之訟豈足爲據況道啓立落太不適當際見卿之回啓跋辭節節明快該道臣推考具哥爲先嚴杖勘處本訟則親執詳査更具意見指一狀聞事嚴飭該道
정조 12년 · 강
以李坤爲吏曹判書前望也
정조 12년 · 강
命知製敎申大尹遞差
정조 12년 · 목
政院啓言嶺穀發舡時及關東關北過涉時各其道內初境設祭海神香祝依年前例下送事命下矣海神祝文忠淸道則初不過涉而混同撰進咸鏡道則不爲撰進莫重代撰文字有此不審之失請知製敎推考敎曰運北之舡插入湖西不可但以不審言且其所撰祭文句作多不成說以此以彼推考太輕當該知製敎遞差
정조 12년 · 강
有政吏曹判書李坤參議李勉兢進
정조 12년 · 목
以李命植爲藝文提學李在簡爲右參贊權裕爲副校理
정조 12년 · 강
鶴林君焴疏陳病狀乞免享官賜例批
정조 12년 · 강
召見時原任大臣閣臣藥院提調于誠正閣判府事徐命善李福源金熤左議政李性源右議政蔡濟恭提學金鍾秀原任直提學鄭民始檢校直提學徐有防李秉謨原任直提學朴祐源檢校直閣金載瓉徐鼎修鄭東浚待敎尹行任藥院提調沈豐之副提調尹行元
정조 12년 · 목
大臣閣臣爲承候藥院提調有稟達事請對故也
정조 12년 · 강
遣承旨馳詣宗廟景慕宮奉審摘奸
정조 12년 · 강
飭京畿都事李冕膺當日辭朝
정조 12년 · 목
吏曹啓言京畿都事李冕膺呈狀內父病沈篤實無離側之勢見方試事迫頭卽速變通云請改差敎以見任無異京職數日往來之地豈至不得離舍乎此草記勿施使之當日辭朝
정조 12년 · 강
命擊錚人李思白山訟更査覆啓
정조 12년 · 목
京兆啓言觀此擊錚人南陽幼學李思白原情則以爲毋墳之移掘家兄之赴謫蓋綠安吏之變幻事實地主之反改文案也毋葬過於昨年十月安哥吏偸葬在於今年三月安吏十次落訟三度納侤而今者本府査報不計訟理之曲直以致兩掘兩配之境當初兩造對卞出示報草也備言臣之理直安吏之欺罔矣一夜之間忽地改出則安吏邊不利之說構成臣邊幷掘之案故呈狀呼訴則題辭內安吏之謀陷官長誣罔天聽八字改以恣意鳴金驚動天聽恣意二字中謀陷誣罔之意昭然可見云云噫文報之暗地刪改已非訟體題音之遁辭粧撰尤背常理且田自田山自山載在法典而插入田庫之買賣把作山訟之肯綮緣何曲折大抵臣毋葬地拒村家爲閒曠之處故初頭許諾者村民也賣田者村民也到今周年無一言禁斷者而今乃諉以村傍直與彼壓村家逼人墓之偸葬安塜一時幷掘者此何訟理乎乞賜照燭云矣營邑處決必有委折向來初籲已涉猥屑到今再訴尤係放肆請置之敎以曲直之無論在此在彼兩隻則混施兩掘兩配外面驟看莫暁其故且其壓村犯用旣違法典則昨年之事督掘於今年何也不禁於獨用之時幷掘於兩葬之後又何故村民之許垈於其矣身賣田於安哥漢銜枚䄂手不禁其逼側抑或不至於必可禁而然右項委折自本府査問該道更爲覆啓稟處李思白則情理雖曰切迫不有城化之分語多不擇極意侵辱訟理自訟理民習自民習不可以四件內事付之寬恕之科令該道科罪
정조 12년 · 목
安州牧使邊得讓醇謹之治奚致訟謗黃州牧使李漵望在草謬睡胡滞訟南原府使李勉基固知良手報或欠詳遂安郡守趙毅鎭夙知治鍊姑恕檢錯安山郡守李惟稱海田均俵巿庖宜察加平郡守曺允亨治固淳慤報何稽滯通川郡守朴始榮意銳草弊報錯輕宥槐山郡守鄭存玉郡治無闕試場失措錦山郡守李運永隨處任眞謗或掩譽博川郡守朴基赫大體旣好小損宜略文化縣令徐命存治方思銳報何或稽果川縣監洪復浩所貴誠勤差欠分暁江陵縣監孟至大文人素迂吏事或疏洪川縣監朴敦浩多其爲政惜乎損體鎭岺縣監南溟學誠切報效政近苛酷懷仁縣監柳鎭九心固謹畏政多躁暴松禾縣監韓栢林素聞綜密胡錯封彌求禮縣監李商岳倘加任怨足稱無瑕谷城縣監柳正養誠切求蒭戒在束薪長水縣監李象鼎病或妨務治自有稱同福縣監李榮運勖哉剛果允矣慈諒龍安縣監南義老已知有初盍勉啚終江東縣監申▣浮謗奚至吏民多口慈仁縣監鄭東愼可畏非民宜念受侮定平縣監李禹昌夏糴何緩春賑方勵竝中延安府使趙瑗旣未束濕何望察隱瑞與府使李昌會斂徵屬往嬖奈招謗鐵山府使洪繼哲不體朝令餘無暇論龍仁縣令尹聚東懸柱駭聽濫斛招怨陽智縣監韓光傳民怨濫糴村有悍吏燕歧縣監趙好彥聽斷顚錯家近之致萬頃縣監韓翼增差任招謗理獄失平竝下
정조 12년 · 강
御熙政堂行抄啓文臣去十月朔親試及初次課講親試試官李性源金鍾秀李秉模金憙尹行任課講試官李秉謨金憙
정조 12년 · 목
御題砥柱七言四韻律詩副司果尹光顏三上居首○命原任提學李性源提學金鍾秀講試官加差分坐考講舊選文臣講周易新選文臣講書傳副司果尹光顏永祐園別檢張錫胤俱純通
정조 12년 · 강
命來年正朝只進表裏
정조 12년 · 목
禮曹啓言來已酉年正朝陳賀節目當爲磨鍊而適與社稷祈穀親祭齋戒相値請以初四日退行故有是命
정조 12년 · 강
命保放罪人宋啓來付過放送
정조 12년 · 목
回金吾都囚徒敎曰保放罪人宋啓來付過放送糴政方殷仍令當日還官
정조 12년 · 강
命兵判嚴問部將南蓋初
정조 12년 · 목
兵曹啓言卽者本廳部將金命復來告內今十五日景慕宮門入直部將南蓋初省記之後不知去處以他部將洪疇九推移入直云請南蓋初爲先汰去其罪狀令該府拿問嚴勘敎以未知事實之如何徑先汰去殊非審愼之意先令兵判待明朝拿入嚴問委折取招草記
정조 12년 · 강
推吏兵曹當該堂上
정조 12년 · 목
承旨李亨元啓言前忠淸水虞候朴應浩以稅穀破舡事罷職而今番歲抄不爲書入請當該堂上推考從之仍命朴應浩敍用又啓言前府使李顯福方在罪謫中而今番吏曹歲抄循例書入蒙敍後送西至於付軍職請當該堂上推考元單子付標以入從之仍命傳旨改付標
정조 12년 · 강
政院以藥房三提調請對啓
정조 12년 · 목
都提調金熤提調沈豊之副提調尹行元謂有稟達事來詣請對敎以症候一樣不必請對幷直事雖如是煩請日前入侍已有下敎卿等退去○藥房啓言中宮殿湯劑逐日承候後逐日加減而昨日湯劑進御後亦未有顯效伏乞卽許入診以爲診察議藥敎以所進湯劑無異調理之劑豈可逐日更議況醫官診候尤非頻爲之擧卿等退去
정조 12년 · 강
御熙政堂行日次儒生殿講及抄啓文臣去十一月朔親試十月朔再次課講殿講試官李性源徐有隣沈願之洪文泳李敬一閔昌爀李鍚夏親試試官李性源金鍾秀朴祐源徐鼎修尹行任課講試官李秉模金憙
정조 12년 · 목
具翼善冠袞龍袍陞座殿講試官親試課講試官率應講儒生及抄啓文臣分東西入庭行禮訖以擬虞群臣賀禹敷土隨山刋木奠高山大川表爲親試題命提學金鍾秀檢校直閣金載▣徐鼎修鄭東浚課講試官加差分坐考講舊選文臣講周易新選文臣講書傳藝文館檢閱金祖淳純通居首殿講齊任幼學李來鉉等三人俱通仍命親試科次藝文館檢閱金祖淳三上居首敎曰日次儒生殿講通幼學李來鉉鄭存大洪秀晚進士鄭履綏給二分略幼學尹魯東鄭文欽沈能廸李義甲洪樂浚進士安尙默生員李翼榮幼學金敬淳李昌瑞金龍彥給一分粗幼學李明淵李肇源金景煥宋應圭劉建郁各紙二卷筆三枝墨二笏賜給敎以日次儒生殿講有未及設行者乎大司成洪文泳曰十月朔殿講尙未擧行矣命二十一日爲之○抄啓文臣去十月朔課試以擬本朝李提督子孫謝定提督不祧之典仍命購茅以給爲箋題副司果李書九尹永僖三上同等
정조 12년 · 목
兵曹啓言部將南益初拿八嚴問則所告內昨日本非番次且身病猝重而當次部將李秉道有頉代自本廳以其名書呈省記云故使他部將推移入直之意言及該廳至於不知去處之說必是該廳誤告之致以此以彼無辭可達云矣果有實病則初不詳告本曹下鑰之際至有追省記之擧不可無罪請令該府拿問嚴勘允之
정조 12년 · 강
命闕門付榜人李遇秋等照律處斷
정조 12년 · 목
兵曹啓言付榜三陟民人斯速推捉取招後考律處斷事命下矣多發校卒使之廉察矣敎鍊官河漢圖來告內本邑民李道春完春遇秋三兄弟中遇秋以陞戶砲手上京間或往來於本邑而渠等因事逞憾兄弟符同使遇秋有此付榜之擧云故道春完春及在京之遇秋一體捉致取招則遇秋供內同鄕人處曾有所貸之物今年五月下去欲爲還推假稱武藝別監恐動本官則本官以徵債之防禁據理退斥故有所不恭之擧本官捉囚渠父至有査出渠高祖母贖身之文跡而渠兄完春所帶軍官之役亦爲汰去私賤根本因此綻露事甚憤惋果與兄完春相議掛榜之事借手於妹夫本邑定配罪人前漢城府書吏金禹瑞處去十一月十九日曉一張付于宣化門外面一張付于左捕廳近處云完春所供與遇秋無異辭道春供內渠弟兩漢性本悖頑常時不睦掛榜一款初不預聞云矣遇秋乏冒稱掖隸威脅邑倅不知其罪反欲逞憾闕門付榜之狀旣巳自服完春合憾於見汰軍官指囑其弟掛書情節箇箇直招遇秋完春移送法司照律處斷道春則雖謂之初不預聞渠以長兄行奸節次萬無不知之理一體移法司究覈金禹瑞代書之狀事當捉致盤問而渠以編配罪人方在該邑請令道臣査問取服照律勘處允之
정조 12년 · 강
飭東西兩道臨歲民事方便撫摩
정조 12년 · 목
敎曰今年年事三南雖幸成樣猶不如所料兩西關東則遜於三南關西尤甚邑雖有分數停退之命其外東西兩道亦有尤甚名色此則雖不一例處分餞近之際宜令裕食依昨年下敎勿拘開倉之限臨歲方便撫摩事令廟堂行會各該道
정조 12년 · 강
藥院議進中宮殿湯劑
정조 12년 · 목
藥院啓言中宮殿湯劑臣等與諸醫官相議則今番進御湯劑每貼輒有加減巳至屢貼未卽奏效不敢一例如此故自昨日議定依本方芎歸湯而一貼進御後伏承諸節一樣之敎今日別無可以加減者依前繼進爲宜
정조 12년 · 강
御熙政堂行抄啓文臣親試及十一月朔初次課講親試試官蔡濟恭吳載純李秉模金憙鄭東浚尹行任課講試官李秉模金憙
정조 12년 · 목
承旨李亨元啓言原任提學吳載純試官蒙點而方在罷散中何以爲之敎以飭巳施矣敍用○親試賊題視龍猶蝘蜓副司正李羲觀三中居首○命試官吳載純課講試官加差分坐考講舊選文臣講周易副司果李書九純通居首新選文臣講書傳別檢張鍚胤通居首○十一月朔課試以擬虞九江民人進大龜爲表題副司果尹永僖二下居首
정조 12년 · 강
吏曹啓請黃州牧使李▣等降考施行
정조 12년 · 목
該曹啓言考見諸道褒貶啓本則鎭岑縣監南溟學以政近苛酷爲目懷仁縣監柳鎭九以政多躁暴爲目長水察訪趙明師以何不飭躬爲目幷宜置下考而置諸中考富寧府使李光燮以糴姑恕殿爲目宜置中考而置諸上考三道道臣推考南溟學柳鎭九趙明師幷依例罷黜李光燮中考施行敎曰今番北關守令之不欲任怨不勤捧糴何邑不然雖曰本邑爲尤甚此時近送適中其圖遞富寧府使李光燮降考事勿施其他陞降多不稱當似因見解之欠精百里之任不輕而重豈可以欠精之草記循例批下更閱草記卿等推考又啓言黃州牧使李▣以望在革謬睡胡滯訟爲目江東縣監申▣以浮謗奚至吏民多口爲目慈仁縣監鄭東愼以可畏非民宜念受侮爲目懷仁縣監柳鎭九長水察訪趙明師幷宜置下考而置諸中考四道道臣推考李▣申▣鄭東愼柳鎭九趙明師幷依例罷黜允之敎曰政近苛酷之目旣降仍陞則政多躁暴者獨不可仍置乎多字較甚於近字而躁暴差勝於苛酷則一仍一否烏在其銓衡之意乎卿則推考懷仁縣監柳鎭九降考事置之又啓言成歡察訪金復元以三年窠兩次居中請依例罷黜允之
정조 12년 · 강
命故判府事趙璥家遣承旨致祭
정조 12년 · 목
敎曰趙判府事家曾有遣承旨致祭之命而小期在此月祭文製下致祭明日爲之
정조 12년 · 강
戶曹以發賣木綿價錢分給各㕓啓
정조 12년 · 목
該曹啓言因傅敎發賣木綿價錢二萬一百九十二兩內立廛白木廛綿紬廛紙廛苧布廛各三千二百兩內外魚物廛三千一百九十二兩限周年散貸而白木廛則今番發賣自多效勞比他廛加給一千兩
정조 12년 · 강
命各營門私習自明日如例擧行
정조 12년 · 목
御營廳以中軍李明運病重改差啓允之敎以中日旣命爲之私習亦自明日如例來稟擧行仍與禁營一體知悉
정조 12년 · 강
命德源前府使崔重敎令該府嚴處
정조 12년 · 목
刑曹啓言德源民人等以前府使崔重敎在任時勒貸民錢至於二千六百餘兩之多而及其遞歸之後終無還報之事呈訴備局自備局捧甘臣曹使之推給故捉囚其奴子定曰督捧而只以七十九兩塞責更無備償之意北民之遠地滯留路傍呼訴極爲愁痛渠爲守宰私貸民錢無意還報誠極痛駭請移義禁府照法重勘後所貸民錢使之從速備給敎以觀此草記萬萬駭然定日捧給後令該府嚴處
정조 12년 · 목
因藥房承候啓敎以慈殿慈宮氣候一樣中宮殿凡節與昨日無異卿等不必入侍矣又啓言中宮殿繼進湯劑臣等與諸醫官更加詳議則芎歸湯連二貼進御後伏承夜間諸節一樣之敎湯劑不宜有加減依前方繼進一貼爲宜
정조 12년 · 강
命各營門私習自今日擧行
정조 12년 · 목
禁衛營啓言在前直宿時各營中日私習例皆停止今亦不得擧行矣敎曰在前直宿時有特敎則依例開坐況私習與中日乎且況營門擧行事體自異成命之下何可如是乎已慮卿等之咨且武藝廳各等砲放今日使之試取於闕內外更勿煩陳自今日擧行○御營廳亦以私習不得擧行啓敎以依禁營草記擧行
정조 12년 · 강
賜祭于故忠定公趙璥故待敎李崑秀
정조 12년 · 강
有政吏曹判書李▣參議李勉兢進
정조 12년 · 목
以金憙爲吏曹參判李書九爲副校理李太亨爲修撰
정조 12년 · 강
考下抄啓文臣課試試劵
정조 12년 · 목
以擬唐群臣謝製金鏡篇鋪陳治道諭以朕非故煩翰墨以見文藻但學以爲已卽書所懷想群賢不以爲▣爲表題副司果尹永僖三上居首
정조 12년 · 목
藥院啓言中宮殿夜來調攝諸節承聞後臣等與諸醫相議則芎歸湯進御三貼猶似未足限數貼依前方繼進穩當云今日又爲製入
정조 12년 · 강
遣承旨詣宗廟社稷永禧殿景慕宮奉審摘奸
정조 12년 · 목
舊選文臣講周易副司果李書九純通居首新選文臣講書傳副司正李羲觀通居首○去十月朔課試尹永僖李書九俱三上仍命比較御題擬漢群臣賀擇良日齋戒設壇場備拜將禮人人皆喜各自以爲得大將箋俱三上又命此較御題擬楚趙毛遂請念合從爲楚非爲趙箋李書九三上居首
정조 12년 · 강
賜祭于故提學徐命膺
정조 12년 · 강
以尹行任爲注書前望也
정조 12년 · 목
小布四中宣傳官申純別提林泰遠幷直赴殿試武兼崔慶臣加資二中宣傳官李海範直赴會試李基盛等武兼河潤海等三中經歷李國培等訓鍊院奉事申益文等一中部將李晉秀六兩入格宣傳官李永喆各以馬帖弦弓箭竹施賞有差○訓局將官柳葉箭九中內一廵沒技旗牌官鄭東仁熟馬一匹沒技加資六中金商鎭邊將承傳五中別武士金德弘等各半熟馬一匹帖給四中千總李格相當右職待窠除授其餘四中知彀官陸昌鎭等各以馬帖成給三中金聲九等各內下箭竹一部二中崔仁得等各上弦弓一張一中旗牌官朴震彧等各不粧弓一張不中人各箭竹一百箇鳥銃三中擧旗軍兼司僕鄭仁宅等雙劍上中等金漢澤等提督劍上下等朴廷柱等月刀上下等福陰得等擧行巡牢鳥銃三中兼司僕朴春得等提督劍上下等朱昌箕等以下各以木布分等施賞仍敎曰木布自本營上下明日施賞後令敎鍊官來告宣傳官○壯勇營將校柳葉箭五中閑良成國民金在信高行敏李德謙四中李宗祥史廷稷三中哨軍良人朴東福幷直赴殿試四中折衝徐敬默加資直赴劉䅈誠嘉善金瑞應幷邊將除授鐵箭三中嘉善金光益加資柳葉箭二中小布二中騎蒭一中鞭蒭五中出身異在新邊將除授小布二中騎蒭三中鞭蒭五中出身任慶柔加資柳葉箭一中小布四中騎蒭一中鞭蒭四中折衝吳典德小布二中騎蒭一中鞭蒭五中出身安處謙幷付上護軍柳葉箭三中小布二中騎蒭二中出身吳文周小布四中鞭蒭六中出身陸致謙幷付司果其餘柳葉箭四中嘉善張光郁等以下幷以馬帖依節目施賞○武藝廳騎蒭四中兼司僕李光禮金光仁金景雲柳葉箭四中趙珎哲柳葉箭三中片箭二中趙光國片箭二中騎蒭三中兪漢魯鳥銃三中車道吉金大千馬象箕朴慶基金得成金興得李再殷睦重得幷直赴殿試柳葉箭三中李再興高命輝車聖彬李珎烈片箭二中金興奎尹再澄幷直赴會試鳥銃貫二中崔泰崙帖加成給其餘柳葉箭二中金興哲等以下各以馬帖分等施賞
정조 12년 · 강
申諭右議政蔡濟恭
정조 12년 · 목
承旨南鶴聞書啓略曰敬奉聖諭更爲傳諭于右議政蔡濟恭則以爲十行申告之文雖未及奉讀聖意之亶出於懸法息鬧亦可以仰揣不勝欽頌而第以臣之定去就爲息鬧之急務聖人之慮或有一失暴臣罪削臣職以謝衆怒則鬧端不期息而自息和泰不求至而自至而敦迫臣使之入城又使造朝臣之忘廉喪恥姑無論其所以圖息鬧而擬和泰或近於却步求前聖飭之下轉動無路承宣之相守太醫之不離尤係臣悚蹙惶悶之端伏乞卽命收還云矣敎曰眷毗愈摯而酬答愈難禮遇愈隆而稱塞愈漠若爲卿今日遭逢之準備語也知卿者莫予若庇卿者莫予若以若苦心有若敦召卿何不幡然舊然以效國耳公耳之誠耶讒口雖千輩躗言雖萬牘進進又進一直做將去則彼包禍腸齎惡意向卿不利者爭相投戈奔命之不暇此箇事理皎然明甚以卿平日規度何乃若是之趑趄鄭重以致膽聆之滋惑乎抑又有申複于卿者坐邀恩禮古人所戒情地自情地分義自分義半刻遲留有半刻隳分之嫌一時遲留有一時壞義之懼區區咫尺之守特一已情地間疏節卿之聽此固知行不踰日而深夜觸冒恐妨將攝城鑰只令命召傳宣後放下卿須待朝還第事爾其更爲傳諭仍令史官還傅命召行期斯速知入又書啓略曰敬奉聖諭更爲傅諭則以爲臣是何人當此敎而酬此遇也到此地頭不敢他恤待城門開謹當舁還私第稍俟賤疾之或尋陽界治上一箚以請前後慢命之罪云矣○御醫李完白以右相病症與前無異啓敎以午間動靜詳察更爲書啓
정조 12년 · 강
飭北關道臣及御史民情穀簿詳細狀聞
정조 12년 · 목
敎曰北民事豈以近日朝象之棼糅而項刻弛心也時値窮冬尺雪連降彼北民咬菜喫根者亦無以措手糊口歲前接濟何以拮據乎量停外已納幾許難捧幾許乎留庫之穀能及於還賑種糧而當年條設令準捧穀品之不精姑無論成實者亦多蟊傷過喉輒作嘔云以此等棄之穀勒給賑口還戶誠有不忍目下措置何以留意乎至於繡衣入北踰嶺以後兩度登聞更無條列太未免稽緩令廟堂以此意行會道伯及繡衣處民情與穀簿更加較量詳細狀聞以紓宵旰之憂事申飭向以商舶之着意招集已有申飭南邑地方亦勿抱掣其後果有實效與否亦令狀聞事分付
정조 12년 · 강
承旨李亨元陳疏自劾命還給
정조 12년 · 목
疏略曰日昨重臣之處分也莫效古人封還之義竟致諫臣請推之警迺者待勘之際譴遞還收恩牌儼臨宜卽趋承而臺言旣重慚愧靡措玆敢隨牌露章伏乞亟降裁罰以謝公議敎以請推皆欲疏引乎此疏還給歲抄入侍有命更卽牌招又因承旨沈豊之趙衍德尹行元等聯名上疏敎以右承旨辭疏已下敎此上疏亦爲還給
정조 12년 · 강
點下吏兵㧗歲抄
정조 12년 · 목
政院啓言歲抄單子乃是廳坐時捧入者而吏曹歲抄尙不入來請吏曹堂上推考允之敎以其委折招問該郞以啓又啓言招問假郞許混則以爲本曹判書以趙德鄰黃翼再罪名蕩滌傳旨雖已承授兩人負犯關係甚大歲抄單子不可遽然拔去故不得依例書入云矣敎曰傳旨承授已多日而忽於今日如是遲滞豈成說乎使之卽爲修正以入○前主簿沈公權前府使洪配浩沈鉁崔重敎金廷過李邦鵬李顯福王漢禎申致權鄭宇淳李元謙前判官徐直修朴知源前縣監南麟耇申大淳宋碩欽鄭達新呂萬永李鼎然李集命尹晳東李厚老金夢華前都事鄭良翰沈銖朴猷煥崔烜前郡守李尙佐安廷鐸沈鍷李膺運魚道米前縣令金履裕前參奉姜有一前校檢呂龜周前副正字李國標金晦彬金載一前察訪高廷煥前博士李基禎前牧使李壽鵬前參議李洪載前中官金明佑前醫官丁文壽竝敍用前中官崔鳳佐李漢謙幷蕩滌敍用前正郞金復仁前掌令鄭濡前司藝劉度興前牧使林重遠前府使鄭宇淳李元謙前郡守兪彥修竝職牒還授前察訪李益瑞前府使洪配浩沈鉁宋載瑞黃仁煐安橚宋載岳沈趾賢前縣監南麟耇沈能寬金潤國洪秉益李彥祜尹昌淳前獻納洪樂恒前郡守趙雲履張重吉兪漢忠趙燮前經歷韓鼎運前牧使尹長烈李壽鵬竝減一等前營將閔致協前僉使閔百恒許溟鄭世擎鄭宅信前別軍職李晢前中軍金宗淵李尙謙趙文彥前虞候李東憲竝敍用前水使許任職牒還授前兵使鄭觀采前權管柳光濂前捕校權應卨前萬戶張敬相前宣傳官尹範益前哨官李天晟前郞廳金載久閔百準曺允精前別軍職朴思弼竝減一等
정조 12년 · 강
行臘享于宗廟社稷永禧殿景慕宮
정조 12년 · 강
御熙政堂行都政吏曹判書李▣參判李在學參議李勉兢兵曹判書李文源參判具翼參議柳誼參知沈煥之進
정조 12년 · 목
遞未肅拜吏曹堂上命前望入之以李在學批下○敎曰守令邊將初仕擇差八道兩都人材加意收用戊申軍功人淸白吏子孫純褒守令竝調用○承旨沈豊之啓言吏曹假郞廳金潭咫尺前席擧措駭然而本院請推之外無他可施之罰何以爲之敎以拿處○敎曰以北道人才收用事夏政旣有搜訪之敎旋有飭敎而本道狀本今適來到當此大政宜卽收用令吏兵批知悉皆令今日擧行○全羅監司徐龍輔狀啓以爲潭陽府使李觀秀以其親病還任無期不得已罷黜敎曰已有筵敎道內守令中擬入○敎曰都政異於散政擧措亦不宜始勤終怠以疏滯事前後飭敎不啻勤摯至於蔭官亦多指名提敎者今政隨窠以此一一調用○因黃州牧使望筒敎曰兩人子孫調用事曾有下敎而其孫皆年幼不得擬望云弟與侄中復職調用事分付此望筒還給○以金履復爲黃州牧使李師濂爲安州牧使韓柏林爲瑞興府使尹光濩爲延安府使洪守榮爲潭陽府使洪百游爲鐵山府使李潤元爲礪山府使徐英輔爲咸從府使○敎曰兵批出六虛司果至於十餘人之多云武弁積滯極爲可悶新除咸從府使雖是別軍職久勤云而堂下窠窄之時不可浪用近窠堂上窠作窠望筒改付標咸從府使之代以時任中擬入事分付○以尹守翼爲淳昌郡守金絧采爲大興郡守李彦敬爲興海郡守李觀成爲瑞山郡守朴宗和爲嘉山郡守姜世綸爲江東縣令李輪爲萬須縣令李義寅爲文義縣令吳晉秀爲金溝縣令李龜鍚爲靈山縣監申大羽爲陰城縣監李英裕爲燕歧縣監李柾源爲龍仁縣監柳誨爲泰安縣監李述源爲陽智縣監李義進爲南平縣監洪檢爲江陵縣監宋時淵爲砥平縣監韓永逵爲慈仁縣監曺允邁爲松禾縣監李東善爲延日縣監金魯淳爲大司憲魯淳李得臣嚴思晚新通也李義綱爲大司諫義綱李喆模權▣新通也趙鍚穆爲執義李身晦爲司諫南必鍚金熙朝爲掌令必鍚鄭履玉鄭篆新通也申光祜李秉喆陞品也崔烜爲獻納烜柳匡國李周顯陞品也韓啓玉李東埴爲持平啓玉李聖輸李敬身金致光李廷璞新通也尹行任李貞運爲正言行任貞運尹之鉉尹在明新通也○遞兩司在外及未修史人員命前望入之掌令李章五持平尹在明正言尹之鉉批下○以李日運爲正言○敍侍從堂上堂下違牌坐罷人○遞漢城右尹徐鼎修命前望入之以柳誼批下陞資也承旨前望入之以金思穆朴宗岳批下○以柳誼爲兵曹參判丁範祖爲大司成範祖金光然李祖源新通也○敎曰陞試計劃在卽新除授大司成待下批牌招察任○兵曹判書李文源啓言曾經桂坊李灌旣承堂上窠調用之命日前政事備擬五衛將受點追後聞之則初無堂上資云遽然擧擬有違政格其職牒似當還收敢稟敎以其年齒也落仕也政合於方欲收用之堦梯五衛將別無濫授之嫌矣當初承傅時誤換名字輕先入稟難免不審卿則從重推考○以金憙金思穆爲副總管○遞總管中未肅拜及兼帶亞將人命前望入之以具庠趙宗鉉李秉鼎批下○以李健秀爲全羅左水使尹範行爲永宗僉使尹守範爲水原中軍金聖和爲平安中軍金履煥爲晉州營將鄭汝坤爲公州營將李晦植爲五衛將守範以下竝陞資也李檍元晦鎭爲宣傳官李儒祥爲武兼李英夏盧尙心孫仁寬朴東秀崔一元爲守門將幷初仕也○命吏兵批姑退
정조 12년 · 목
藥院啓言中宮殿夜來調攝諸節承聞後與諸醫詳議則芎歸湯依前方繼進一貼以準五貼爲宜云依此製入
정조 12년 · 강
御熙政堂行都政及日次儒生殿講抄啓文臣十二月朔初再次課講殿講試官金熤鄭昌順具庠鄭啓淳金翊休韓晩裕尹光顏○課講試官吳載純李秉模○吏曹判書李▣參判李在學參議李勉兢兵曹判書李文源參判柳誼參議李亨元參知沈煥之
정조 12년 · 목
具翼善冠袞龍袍陞座殿講試官課講試官率應講儒生及抄啓文臣分東西入庭行禮訖以次開講命東西銓官入侍開政○新選文臣講書傳副司正李義觀純通居首○館學齊任進士鄭履綏等十人俱通命六通儒生六人此較履綏及幼學李來鉉俱純通敎曰日次講純通賜第無過三人載於大典亦旣比較進士鄭履綏幼學李來鉉竝直赴殿試六通幼學沈能廸李肇源洪秀晚趙冕鎭等之次雖無直赴會試之例今番旣經比較竝直赴會試通幼學宋冕載生員徐有本幼學鄭存大李羲甲各給二分幼學文養老等略粗栍令政院考例捧傳旨○以李周鳳爲咸從府使李運春爲昆陽郡守柳文養爲龍岡縣令李宗爀爲茂長縣監徐英輔爲谷山縣監金尙源爲保寧縣監方處坤爲彥陽縣監李宅觀爲鎭海縣監鄭宅慶爲延日縣監金頤柱爲大司憲奇彥鼎爲大司諫李壽咸爲執義盧廷良爲司諫宋景愌金寅燮爲掌令李太亨爲獻納李聖輪爲持平高廷憲沈銖爲正言○遞在外掌令前望入之以宋益中批下○李晴爲副校理韓晚裕爲應敎晚裕新通也金載▣爲右尹金觀柱爲高山察訪觀柱䟲通也朴沁爲慶基殿令李鳳翼爲直講咸士謙爲典籍竝落仕最久人也因健元陵顯陵康陵崇陵參奉望筒敎曰逢今年以感舊錄後之意有收錄之命則豈可不擬乎昨年五月承傳豈可不用乎大臣別薦亦豈可不用乎李文成子孫亦豈可不用乎當該政官推考更爲擬入○以朴宗明爲敦寧參奉韓百源爲厚陵參奉朴絅壽爲健元陵參奉趙鎭宣爲顯陵參奉李膺擧爲康陵參奉李顯正爲章陵參奉趙用鎭爲崇陵參奉成肯柱爲童蒙敎官竝初仕也○敎曰擧措極爲屑越吏曺判書李▣從重推考又敎曰亞三銓事極爲駭然吏曺參判李在學參議李勉兢竝遞差尋命分揀○敎曰其時嗟惜其後愍惻不但廷臣之所共知逝者有知必當掩泣況爲其子弟之心乎昨見入擬於守令望筒今日召見赳赳雖似不及尙多故將臣典刑仍使潦倒蔭路大非器使之意雖非武科出身別般收用武南猶然況將種乎將家之以蔭陞遷其例亦多監察張鉉國先令兵批五衛將作闕陞擬以示念舊收用之意○以張鉉國金燨爲五衛將竝新資也李栢然爲訓鍊正新通也李亨復爲副正亨復申光輅李運春竝新通也金鎭九尹範益郭林福崔寅燮爲部將朴敏復康潤福金成鉉爲守門將南志復白宗澤爲分守門將沈益希爲馬馬海里權管李道善爲自作仇非權管竝初仕也
정조 12년 · 강
命去戊申從征將士朴▣澄依例收錄
정조 12년 · 목
黃海監司李敬倫收啓以爲黃州居朴▣澄以去戊申年上番別騎衛從都巡撫使出征還京師承命犒饋受賞錢蒙通德郞資仍參三等錄劵至今生存爲八十三歲今春搜訪時適値空官鳳山前郡守李鼎揆以兼任擧行未及採探其罪令攸司稟處▣澄之枚報雖已後時不容終泯玆敢馳啓敎以依他例收錄事分付禮曹仍令草記○禮曹啓言▣澄依他從征將士生存人例令該曺帖加成給恐似得宜請上裁敎以依草記施行
정조 12년 · 강
推慰諭御史鄭大容
정조 12년 · 목
有司堂上李秉模啓言北關慰諭御史鄭大容賑穀加請收啓依下敎就議于大臣則左相李性源以爲繡衣收請中南關穀二萬石交濟久置條加劃一萬石云者折米與否有難遙度下段道臣所請浦項純米一萬七千石若準請則雖無南關穀亦可以補不足云者上下語勢甚不分明若星火關問始許加劃似不晚差需米依收請換給似宜至於交濟久置條則旣是本道穀物臨時自可一邊知委一邊取用姑不必先爲區劃云右議政蔡濟恭以爲北關與南關有異生穀尤無其策前日所許南關穀二萬石外依今番狀請加劃一萬石則北關事可以了當至於南關則旣劃浦倉穀二萬五千石日前北伯狀啓亦有拮据等語此與全無頭緖有異向後事或可無慮繡啓雖不分明決無折米三萬石爲請之理若欲折米則皮穀之數將近十萬此豈有可成之理耶差需穀換木依請施行似合事宜云矣敎曰差需穀事依左相言施行穀物事依右相言施行而左相及諸有司所請數爻皆以折來見之云雖似未必爲然卿等從便往復如有違端更爲稟處繡啓措語之不能別白難免疏忽御史推考
정조 12년 · 강
兵曹參判柳誼大司成丁範祖陳疏辭職竝賜例批命抄啓文臣李書九加資
정조 12년 · 강
召見大臣備堂及守令邊將初仕復職陞六人于誠正閣
정조 12년 · 목
左議政李性源曰昨日新恩二人俱有地望年且當少誠有得人之幸矣予曰然矣幼學之以一經賜第非不知或近於倖科而近日朝著實有無人之嘆在古如此之時亦有物色求之事專經通練之人間或攫拔不害爲得人之道矣性源曰近來士子之不讀書久矣自設日次殿講賜第之後年少後生輩務相讀誦可見專經之效矣予曰殿講規例館儒則落點應講學儒則擧皆許赴蓋生進應講只掌色六人而已故居齋生則初無留意每一登筵唯以自不爲主學掌色則至於二十餘人之多而以一經自願應講其難易懸殊已有不均之歎且居齋生則落點册子故雖或能誦一經者落點違所講則亦未免居不從今以往居齋生亦以一經自願懸註以爲落點應講則館學同應講之規生進無向隅之歎卿等之意何如性源曰以此爲式似好矣右議政蔡濟恭曰學齋任之捷於科路不下於得恭初解故便作爭窠云矣予曰諸宰之曾經同成均者皆陳所見行司直金華鎭行副司直李在簡司直李秉模戶曺判書徐有隣曰生進亦令自願應講似好矣刑曺判書鄭昌順曰諸生之應講者無非鍊熟可見功化之有成而只以一經多年從事亦有太易之意限三年改定册子似好矣予曰此議何如性源曰讀書乏效貴精不貴多若頻改册則反有駁不精之慮矣濟恭曰漢時之多巨儒者傳以一經通鍊也若於一經鍊達無遺念之在玆其效不少何必以多爲主乎予曰臺臣請復講規講規非不美矣今若復行講規而還爲廢撤不如不始之爲愈一經自願之法通行於館學則儒生輩不勸而當自誦一帙矣○濟恭啓言燕歧縣監李英裕年前劍剌無辜之人卽地致命者前後爲數三次以殺獄元犯囚繫獄中屢經訊覆故判書李惟秀對臣言曰英裕繫獄也請簡溢箧而以名祖之故赦悖孫吾不忍爲亟定推官使之訊問而歸其言尙今不忘矣秋間陵幸時英裕除衿川縣監臣在舡艙聞左右之人皆竊言衿民奚罪旣聞此語敢此仰達矣敎以改差今日政差出性源啓言殿最規式宜無異同山城將召募將等第字數旣有定式則今此嶺南褒貶啓本中入字題目誤以四字書塡有違格例該監司金光點從重推考湖南啓本中召募將題目亦以四字書塡雖未知本營前例之如何而此後則以八字磨勘之意請一體分付從之又啓言開城留守李致中狀啓以爲本營財力年年耗縮至有錢穀之區劃而目下支放之資尙多不足本營所管各倉今年條加分耗五百六十石零依近例移劃補用事請令廟堂稟旨分付矣加分耗之移付本營補用支放者已成近例請依狀請許施從之又啓言防禦使邊地內移之限旣有大臣之筵稟定式而今番大政防禦使邊地之內移皆不滿朔數揆以銓法極爲未安兵判李文源從重推考雖以金燨事言之訓正之直擬五衛將者亦所創見請元望筒勿施從之又啓言北兵使洪和輔收啓以爲明春行營屬軍兵合操茂山以北各衛軍兵巡操何以爲之事請令廟堂稟旨分付矣明春北關習操初非可論行營屬及各衛軍兵竝令停操之意請分付敎以右相之意何如濟恭曰詰戎雖是莫大之政北關賑事方張明春習操恐不容議矣從之又啓言原春監司李度點狀啓以爲道內明春三鎭合操及營將巡點何以爲之事請令廟堂稟旨分付別武都試依定式設行爲辭矣本道今秋穡事幸免大歉且有明年春操回啓時謦咳之命詰戎大政不可許久停廢明春習操請使依例設行敎以右相之意何如濟恭曰詰戎大政也況有來頭回啓時謦咳之敎則明春習操固當依例擧行而但嶺東則大不及嶺西一例命操恐或爲難矣敎以將臣各陳所見御營大將李柱國曰近來外邑習操春則以窮春停心秋則以歉歲停正多年不行非徒軍兵不知坐作進退之節至於軍丁充定實多虛錄之弊該道年事雖未詳知明年春操依例設行恐合事宜矣訓鍊大將徐有大曰詰戎國之大政雖當歉歲或停合操各邑之官門聚點着意爲之則庶得陰雨之策各別申飭而今年關東秋成後幸免飢患明春合操依例爲之似好矣總戌使趙心泰曰本道穡事不至大歉則其在重戎政之道明年春操設行似好矣敎曰本道年事嶺東諸邑未免失稔方春動民在所當念三南春操當次第設行關東一道之停操不必持難本道春操停正令各其守宰着意點習令道伯考其勤慢期有實效事申飭
정조 12년 · 목
藥院啓言中宮殿調攝諸節承聞後與諸醫官詳議則芎歸湯五貼今姑停正加減二四湯先進三貼後繼進當否更爲議定實爲穩當云加減二四湯三貼爲先製進
정조 12년 · 강
有政吏曹參判李在學參議李勉兢進
정조 12년 · 목
以安策爲修撰李尙度爲副修撰朴英源爲燕歧縣監
정조 12년 · 강
抄啓文臣都計劃居首人等施賞有差
정조 12년 · 목
敎曰今戊申抄啓文臣親試都計劃居首藝文館檢閱金祖淳三十七分居首當陞六而年太淺代給熟馬課試都計劃居首副司果尹永僖六十七分依定式陞敍課講都計劃居首通政李書九五百二十二分半當陞資而陞資屬耳代給熟馬○敎曰才有敏鈍而講能突誦製能立成其勞之倍簁不但可嘉成就旣如許年紀向襄邁更添一齒之後又與年少諸文臣較藝亦甚不可減下年限當在來冬以此以彼宜有闊狹抄啓文臣申▣自明年講製特爲減下以示體諒之意
정조 12년 · 강
以加平幼學韓以亨差定壯勇營別付料
정조 12년 · 목
敎壯勇營曰本營錢穀出入文書浩繁姑無叩籌與勘簿之計士加平幼學韓以亨數學精明傳聞膾炙其在搜羅之方宜有奬拔之擧加設別付料一窠卽爲差定使卽來現察任
정조 12년 · 강
召見尙衣提調徐有隣于重熙堂
정조 12년 · 목
有隣啓言進御玉帶皇曆賚咨官金在和今始貿來玉是極品刻亦精工云其在嘉獎之道合有褒賞之擧請令司譯院考例稟處敎曰特爲加資李洙前此不勤之罪於是益著而歲抄中旣有待貿來分揀之敎雖在渠輩事命令不可不信依前下敎分揀而玉帶之貿來專爲其輕便而今番所進帶子亦未免重鈍使洙限三次使行以輕便者覓納如又愆期卽其灣府地方定配一以信命令一以懲怠頑
정조 12년 · 강
飭大司成丁範祖行公
정조 12년 · 강
詣景慕宮展拜還御熙政堂施抄啓文臣賞典仍受謝箋
정조 12년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室少頃詣版位行展拜禮仍詣宮內奉審訖還詣齋室乘輿出逌瞻門入弘化門由協陽門還御熙政堂侍臣先入行禮訖抄啓文臣就位宣榜頒賞如儀抄啓文臣親試都計晝居首檢閱金祖淳三十七分熟馬一匹面給副司果尹永僖三十分豹皮一令通政李書九二十五分半虎皮一令副司果尹光顏十九分半司果李羲觀十八分半正郞韓致應十六分半副司果韓啇新十五分檢閱李相璜十二分別檢張鍚胤十一分各紙三卷筆四柄墨三丁副司果鄭東觀八分佐郞鄭晚鍚七分別檢申▣四分半各紙二卷筆三柄墨二丁未準試秩及第洪義浩十分紙三卷筆四柄墨三丁宋祥濂二分紙一卷筆二柄墨一丁課試都計畫居首副司果尹永僖六十七分陞敍通政李書九五十分半豹皮一令副司果尹光顏三十二分半虎皮一令檢閱金祖淳二十八分李相璜二十三分各紙四卷筆五柄墨四丁別檢張鍚胤十九分半副司果韓商新十八分正郞韓致應十五分佐郞鄭晚鍚十五分司果李羲觀十二分半副司果鄭東觀十一分別檢申▣十分各紙三卷筆四柄墨三丁未準試秩及第洪義浩六分半紙二卷筆三柄墨二丁宋祥濂無分課講都計劃居首通政李書九五百二十二分半熟馬一匹面給司果李羲觀四百六十七分半豹皮一令副司果尹光顏四百二十六分虎皮一令佐郞鄭晚鍚四百二十一分紙七卷筆十柄墨五丁副司果韓商新三百二十三分鄭東觀三百十六分半各紙六卷筆八柄墨三丁正郞韓致應二百九十二分別檢張鍚胤二百八十六分副司果尹永僖二百六十八分半各紙五卷筆八柄墨二丁別檢申▣一百九十七分半檢閱金祖淳一百三十八分各紙四卷筆七柄墨二丁李相璜九十四分紙三卷筆六柄墨一丁未準試秩及第洪義浩四百四十八分鹿皮一令宋祥濂六分紙一卷筆二枘墨一丁○通政李書九副司果尹永僖李羲觀檢閱金祖淳舊選文臣縣監姜世綸等各進箋稱謝書九陞資永僖陞敍羲觀陞六祖淳鍚馬世綸秋等親試時令道伯優給米肉故也
정조 12년 · 강
召見營建監蕫大臣李性源堂上具允鈺徐有隣于熙政堂
정조 12년 · 목
有隣以有司堂上啓言南北關鎭堡變通事頃有長津府使李敬懋巡審後狀聞之命而目今本道饑荒非比尋常巡審時民邑之弊不可不念且南關則前前道臣鄭民始狀聞旣甚詳細北關則敬懋曾經北關閫邑亦足以領略登聞巡審一款今姑安徐如或不可不更爲巡審則待明年賑政了畢後擧行恐合事宜敎以卿言政合予意巡審事置之南關則前前伯狀聞有之以此令廟堂從後更爲稟處北關則使之具意見狀聞事令道伯分付該府使
정조 12년 · 강
命藥院夕問安自今日勿爲之
정조 12년 · 목
藥院啓言中官殿調攝諸節猶未決復湯劑連爲製入此時夕問安之遽然停止尤不勝憂菀伏乞依前擧行敎以議藥之節不在於朝夕問候旣有朝候則夕候勿爲固好依前下敎擧行
정조 12년 · 강
命黃州牧使金履復改差仍付京職
정조 12년 · 목
吏曹啓言該牧使履復年限已過不可仍置請依例改差敎曰年限雖過略干年往赴似無妨故以念舊之意日前有仍爲下去之命而今日始聞之明年卽七十云七十人到任似如何改差今日政仍付京職其代次次移擬作窠後以復職人鄭東輔差擬以示念舊收用之擧
정조 12년 · 목
以李書九爲承旨宋翼孝爲修撰李益運爲副修撰洪元燮爲黃州牧使具膺爲尙州牧使徐命全爲永川郡守趙象存爲永柔縣令鄭東輔爲井邑縣監
정조 12년 · 강
遞大司成丁範祖以尹行元代之前望也
정조 12년 · 강
命壯勇營知彀官李完基加資
정조 12년 · 목
壯勇營啓言牙兵次知知穀官李完基率牙兵沙峴大寺洞近處捉得中虎一頭嵯峨山近處捉得中虎一頭金浦牙五山近處捉得小虎一頭宜有論賞之擧請令該曹稟處允之○兵曹啓言捉虎五頭者始許加資雖是法典而至於各軍門將校陵寢近處捉虎三頭者皆蒙加資之典今此李完基所捉三頭係是陵寢至近之處似當依他例施以加資之典從之
정조 12년 · 강
兵曹判書李文源陳疏賜例批
정조 12년 · 목
疏略曰日昨大政之後退歸私次考閱政眼則排擬生疏用捨顚錯甚至於堂上窠之格外擅擬持哀者之望中混擧而臣之儱侗昏潰尤不可掩耳大臣之只請問備亦云太寬循省臣罪不可諉以一時做錯而自恕伏乞亟許鐫改
정조 12년 · 강
副總管具庠陳疏賜例批
정조 12년 · 목
疏略曰臣自在宮僚偏荷眷顧臣之得有今日是誰之賜欲報之德與天無量而緣臣不忠無狀未能毫分效答乃反積犯辜負惟此一罪萬戮猶輕言之孔憯只欲甘受事之脫空猶不知幸臣情到此吁亦慽矣默數平日之愆不必專尤於人蓋臣之褊性粗識好義而昧於量時徒欲嫉惡而疏於慮後臣心之行動多窒礙不虞之譽益媒疑怒興訛助瀾仍成標榜目之以好名驅之以喜黨忌嫉叢集鋒鏑隨加數十年來六竄三栫倘非天地日月至仁至明曲恕深察則臣雖十分粹白何以明全身命萬死之餘百念都灰不意蕩滌之不足甄錄之又加五朔之內除旨相續以臣情私以臣遭罹有命輒膺只出於欲附踢蹶之義以伸叩謝之忱而因仍盤礴亦關大防且臣父病委頓尤無可以離捨供職之勢伏乞亟許鐫免仍令攸司勿復檢擬以卒生成之澤
정조 12년 · 강
大司成尹行元陳疏辭職賜例批
정조 12년 · 강
行壯勇營來春等賞試射于春塘臺
정조 12년 · 목
壯勇衛出身金履祐柳葉箭邊一中片箭一中小布三中騎蒭一中鞭蒭六中加資李大興柳葉箭邊一中小布二中騎蒭一中鞭蒭六中付司果其餘馬帖施賞有差
정조 12년 · 목
予曰卿等聞錦城尉所請事乎左議政李性源曰俄於閤外略聞其槪而未詳知矣予命承旨金思穆讀錦城尉疏訖予曰其言何如性源曰事係莫重未敢指一仰奏矣予曰日前都尉入侍時有所酬酢而蓋諡號之仍稱宮墓國朝尠有之擧戊戍以此收議於百官而金鍾秀獨爲立異其意蓋以爲宮墓同號先朝賜諡之聖意旣非偶然而雖有封園之遺命然專以諡號二字爲封園之本意則於義有所不敢於心有所不忍故耳其所建白意專在此而宮墓之仍稱諡號迄至于今每想二字義意予心不覺惕如及今改號似爲無妨而亦未知實合典禮卿等之意何如性源曰聖敎至當及今改定似好矣濟恭曰臣之所見與錦城尉疏語實無異同而係是莫重莫大之事故前此不敢仰達矣予命書疏批訖濟恭曰臣以尹蓍東疏中語久擬一番洞辨今日筵席適値從容可以畢陳矣蓍東所稱戊已餘種四字欲驅半國之人於己巳戊申之臼也夫南人名色之分以淸濁肇自肅廟初元伊時許積以顧命大臣權勢隆爀故嗜利貪榮之徒率多趍附是謂濁南文正公許穆知其凶國害家面斥積疏論積淸裁凛然一時飭躬之士同聲推仰是謂淸南伊後積之庶孼子堅締結逆宗謀爲不軌至庚申誅戮及於黨與獨淸南一隊超然於禍綱之外逮夫己巳濁南餘泒又復當局弁髦名義無所不爲如李萬元李東標李后定皆抗疏極論以罪爲榮外而進善丁時翰內而判書兪夏益等或相繼陳章或激濁揚淸而以臣之伯從祖蔡明胤言之六年之間一不立朝名論矯矯故甲戌改紀之初首先瀛錄其他列名於古忠臣朴泰輔疏下者又不知爲幾人此皆淸南之表著者而平日言論事爲與濁南不啻如水火之不相爲謀也局勢變易之後異已之人不肯分而柝之混以南人爲目一歸之得罪名義之科枳塞之猶恐不力爲淸南者亦恥其自誦自衒閉戶而無一言矣其自處無怪如此而以國家擧直錯枉之政言之豈不貽恨於後來尙論之士乎及至戊申爲濁南子孫者恐不能復見天日至於稱兵作逆之境而若其聞淸南緖論者無一人入於其中此乃淸南濁南終始之槪也臣竊念凶如鏡夢逆如鏡夢而先大王未嘗以廷臣之平日名色同於鏡夢混而棄之察其心跡之非鏡夢者而擧而用之使之當局載籍以來逆莫逆於夏賊而我聖上又不以廷臣之同於夏賊而致疑於淵衷濟濟登庸方了一代之事今若有人混稱甲者曰夏賊之種混稱乙者曰鏡夢之種云爾則其名色之同於鏡夢夏賊者其可安而受之而朝家刑政亦豈容若是之無分別乎今蓍東所稱己戊之種云云者實黨論以來第一綱打之計在國家所當明辨而痛斥之者也古人曰攻其事無攻其人攻其人無攻其黨此等事雖不可責之於蓍東而若以不足責仍以置之則是半國之人皆受惡名天下寧有是乎予曰終年深處自爾氣鬱今聞卿言儘覺豁然同是世臣同是士夫而一有不逞之人則全一色擧一門而永枳實是古人之所未有也且先朝恢蕩之聖德非不至矣秪緣世故之多難猶有未遑於此擧是固遺大投艱之一件事也今日急務政在於明着此箇義理先正規模然後始可論恢蕩之治化入侍諸宰皆悉此意好矣○性源啓言今番都政瑞興府使望筒固知銓官之對揚德意而伊日筵敎旣無出於文字者外人莫曉何故銓曹擧行未免不審請吏曹判書李▣推考從之又啓言出繼之人凡於隨品贈職時所後父已資窮則許其推恩生父乃是法典且有近例之可據者知敦寧金尙集之移贈一款依通編所載特爲許施合於孝理之政敢此仰達矣敎以依他例特爲許施又啓言卽見南兵使姜五成狀啓則以爲明春三甲在右營習操依定式擧行未行春操南兵營所管邑鎭使該守令邊將各其官鎭門聚點云矣今年南關之歉荒比北關無甚懸勝則北關停操南關亦不可獨行請一體停止之意分付從之又啓言頃因傳敎諸道不得不改量處令道臣裁量狀聞事行會矣郞見慶尙監司金光默狀啓則以爲延日今方擧行河東昆陽熊川漆原等四邑姑待明年金海寧海眞寶等三邑差退數年居昌待明年擧行一依邑報次第經紀恐合事宜云延日今旣始役其外八邑則或待明年或退數年邑報道狀必有斟量事勢請依此鱗次擧行之意分付從之○敎曰延日縣改量今旣始役云不可付之生手前縣監李東植不可不仍任大臣之意何如性源曰大役旣始此時遞易誠可悶且前縣監極精詳似善於其職矣濟恭曰量田大役也旣始之後決難付之生手前縣監仍任似好矣敎曰卿等言亦然前縣監仍任時縣監付京職待守令窠卽擬○濟恭啓言有司之臣與三司論議之任體段各自不同矣凡有傳敎下者政院如有意見則或繳還或啓辭乃是古規也美事也夫誰曰不可繳還辭啓而如未準許則卽爲頒布使三司知之大臣聞之自是當然之道而近來或致數日淹延大臣三司漠未知有何事此萬萬未安而以月初銓曹事言之吏兵房持歲抄入侍命下之後政院以吏曹歲抄文書之終不待令至有啓稟執藝以諫容或可也至於文書係是有司奉行之事成命之下堅執不納者寧有如許事體乎伊時當該銓堂施以削職之典恐不可已矣從之○戶曹判書徐有隣啓言今番鑄錢均廳及各軍門衙門貸用換用不些而目下新錢居多事甚掣肘且字標旣已改定行用別無關係故以此就議于大臣矣請先鑄新錢自明年行用從之又啓言嶺南關西穀多爲弊邑耗條除出作錢以祛民瘼事已自廟堂筵稟定奪故今方釐正而其中義興則各穀元會中小米倍多而以畓多田少之致每當捧糴之時貿取他邑本邑作錢耗條各穀依法典折米以小米從多施行俾除民弊爲請矣蓋此耗條作錢寔出爲民祛瘼之意而本邑民情之難支旣在小米之夥多則今此耗條作錢各穀一導準折以小米折米限小米除弊而止則穀物互均民國兩便請下詢大臣處之問大臣之意何如性源濟恭曰小米果爲弊則許令作錢恐好矣從之○刑曹判書鄭昌順啓言本曺律官取才例於六臘月爲之而律學中大典通編當入於取才時考講以其頒行屬耳未經筵稟故不入於考講此後取才以新刋通編爲之時王之制不宜異同其他科場及凡係大典應講處請一體以通編擧行從之○應敎韓晚裕啓言三司聯箚與堂箚臺啓事體無甚異同而日前三司聯箚所關至重而批旨之屢日不下恐有欠於聖朝優待三司之道矣向以捕廳罪人事三司陳箚始有還給之命而困儒臣疏請旋卽賜批實仰我殿下翕受之量矣今番聯箚亦卽賜批是臣區區之望也敎以言則好矣從近當賜批矣性源啓言三司箚批事臣久擬謦咳而未果矣三司陳章辭職則未承批前宜不敢登筵而本事與辭職有異入侍齊請未爲不可而初十日賓對三司之不隨入殊涉未安如此而尙何望天心之孚格乎今日入侍玉堂之只以箚批事提奏而略不及本事亦涉疏忽請應敎韓晚裕推考從之
정조 12년 · 강
錦城尉朴明源上疏賜批
정조 12년 · 목
疏略曰謹按國朝故事宮園及廟各有稱號不相通用者蓋尊其體貌也至若義烈暎嬪宮二字之號通稱於內宮外墓者揆以事面有所苟簡考之典禮亦無可據雖以近事言之溫僖靖嬪宮宮曰延祜園曰綏吉稱號各異已例可徵伏願俯詢在廷議定其宮墓之號恐合事宜矣批以諡號之不當仍稱於宮墓卿言政合予意係是典禮間事許令該曹議于大臣稟處○禮曹啓言因錦城尉上疏批旨議于大臣則左議政李性源右議政蔡濟恭以爲宮號之移用諡號非但無可據之例揆以莫重典禮亦涉如何都尉疏請儘爲合當議號不宜暫緩而事係至重請上裁云矣敎曰依議施行改號時節次事體煞與宮園有間亞卿以上不必牌招只大臣文任會議以啓又敎曰都尉疏本意不但在於嫌其通稱則改議固宜而改議之後墓號宮號之同用大體於義無違而有寓轎前引接亦爲是耳此意竝令知悉
정조 12년 · 목
賓廳以宣禧顯禧彰禧三望擬啓首望批下
정조 12년 · 강
吏曹判書李▣上疏賜例批
정조 12년 · 목
疏略曰除拜屬耳大政遽行所見昏謬取舍不精臨事撓攘排擬多紊至若一郵官之檢擧雖出於無物不囿之盛德事關隄防緣臣壞了此臣所以撫躬自悼無面可顯者伏乞亟遞臣所帶銓任
정조 12년 · 강
承旨李書九上疏賜例批
정조 12년 · 목
疏略曰臣從前官職不敢冒進之狀已蒙天鑑之俯燭不必更事煩籲而爲子不肖未嘗以尺寸之善貽父母令名反使罔極之誣追及於先故至痛在心更何敢束帶彈冠以累風敎以壞廉防而生逢明時竟至於此是豈臣始料之所敢及者哉伏乞亟收匪分之資仍削所叨之職以肅朝綱焉
정조 12년 · 강
以西溪君熠爲都總管李亨逵金相玉李文德爲副總管前望也
정조 12년 · 목
敎曰縣頉雖有飭敎實故亦難▣廹總管中有實病受由人員竝許遞未差之代前望單子入之待下批牌招○因寶釰望筒敎以總管相避及未肅拜有實病人員許遞前望單子入之待下批牌招察任○以沈豊之爲都總管李敬養白東俊爲副總管金載▣爲都承旨前望也
정조 12년 · 강
兵曹以祈穀大祭親行時隨駕軍兵磨鍊啓
정조 12년 · 목
該曹以祈穀大祭親行時隨駕軍兵磨鍊啓敎以禁軍三番隨駕馬兵三哨步軍十哨爲前後廂禁衛營留陣日寒如此斥候伏兵置之
정조 12년 · 강
命行副司直徐有寧備堂還差行左承旨金思穆行副司直李獻慶漢城右尹金載▣備堂差下
정조 12년 · 강
御仁政殿行祈穀大祭誓戎
정조 12년 · 목
時至具遠游冠綘紗袍乘輿出協陽門入仁政門降輿詣版位文武百官分東西行禮讀誓文官吏曹判書李▣就位讀誓文訖百官行禮如初乘輿出仁政門入協陽門還內
정조 12년 · 강
宣禧宮告由祭命遣都尉攝行
정조 12년 · 목
敎曰宮號墓號已改議宜有告由之擧祭官遣都尉攝祭
정조 12년 · 강
藥院啓請還寢春享親行之命賜批不許
정조 12년 · 목
藥院啓言太廟躬享纔有成命而當此寒威未解之際社壇祈穀旣已新行間寢日又詣太室達宵將事豈無不瑕有損之慮乎伏乞特寢春享親行之命批以多年曠禮之餘豈可不親行乎卿等勿慮也
정조 12년 · 강
命承旨金履正遞差李書九先遞差後禁推
정조 12년 · 목
敎曰以其留院公事之積滯旣命諸承旨入侍雖在藥院旣傳啓辭則無端不參不可無飭當該承旨遞差前望單子入之待下批牌招察任○敎曰今已肅命雖屬過境違召何等難愼處義亦有界限而今番擧措雖在卿宰以上猶不敢乃爾況堂上三品乎揆以事體決不可無飭同副承旨李書九爲先遞差下義禁府推考
정조 12년 · 강
以朴宗岳爲兵曹參議李亨元洪仁浩李鼎揆爲承旨前望也
정조 12년 · 강
敍卿宰侍從作散人
정조 12년 · 목
敎曰今番親享時大祝除老病則無以分排云侍從作散人幷爲書入卿宰一體書入○吏曹以卿宰侍從作散人別單啓敎曰堂上官職牒還授秩前府使鄭宇淳前郡守兪彥修敍用堂上官削職秩前大司憲金載順前判書宋載經仍前判書宋載經向來不參旣知其實病與昨日事條件各異給牒敍用堂上官被謫蒙放秩前大司憲蔡弘履前監司洪秀輔前牧使朴天行前府尹李泰永朝官刋削仕籍秩前應敎韓光近前校理洪義浩前修撰李遇濟朝官被謫蒙放秩前修撰宋民載前持平朴瑞源幷蕩滌敍用捧傳旨
정조 12년 · 목
因李書九禁推傳旨敎曰不過申飭當寒滯囚宜念分揀放送歲除不遠時囚書入待下敎區別勘放○因都囚徒敎曰保放罪人劉國良放鄭益祚尹翊東以公律勘放仍令卽爲還官○該府以前察訪李運彬還發配所啓敎曰旣已經歲分揀放送如有同罪人一體分揀
정조 12년 · 강
命安峽縣殺獄罪人李堰獄事指一稟處
정조 12년 · 목
先是秋曹啓言安峽縣殺獄罪人李堰壓溺其姪婦具女事依判付更問于前道伯則李時秀李致中俱以爲揆以情法實無可原之端亟施當律恐合事宜云矣道啓曹議皆曰可殺渠亦承款則不可以干犯性大之偶然徑斃歸之於一獄兩犯之科請正犯李堰待用刑依例具格啓聞後稟處敎以最初曹讞別出疑端且援大明律以證其不當償命仍以性大之徑斃又歸之一獄兩犯至有杖百流三之請再問道伯三詢本曹欲問其同異之論者出於重獄體重倫理而兼寓懲頑毖俗之微意也到今若曹若道若邑啓狀牒純然一辭而前伯之見亦無參差但當從多議施行然其所引律文各有所據所坐事件亦係不輕一問大臣後決折實合審克之義發遣曹郞問議于左右相粘啓至是該曹啓言發遣郞廳問議于大臣則左議政李性源以爲具女之於李堰則姪婦也於性大則親妹也雖以殺死前言之其喪毋之後逐送舅家使之窮無依賴終至失身者已是性大難貰之罪及當結縳投水之際少無愍惻之意乃反乘機逞毒必殺乃已者此獄元犯非性大而何論以獄體以性大爲干犯以堰爲元犯者未免失格到今性大徑斃之後堰之更爲償命一款恐無可論云右議政蔡濟恭以爲具女雖曰失行堰旣非其舅其夫而只憑傳言遽已謀殺招致倫理滅絕之具性大俾爲同謀償命之律不施於堰而更何施之云矣敎以左右相所見旣如是參差後日次對時卿其指一稟處
정조 12년 · 강
命黃海道監試入格儒生李百源勿爲拔榜
정조 12년 · 목
黃海監司李敬倫以松禾縣監試入格人李百源査事馳啓以爲百源之冒籍果如臺臣所論則赴試固已犯法參榜尤係違格臣溯考帳籍居住則本縣方竹洞連六代入籍居生昭然無疑而臺疏指陳便同質言不惟聞名至曰知面則只探於松禾不問於成川終欠詳審文移於關西道臣考覈成川邑籍矣卽接回移則成川果有幼學李百源而其父祖之名字判異彼此之年歲逈絕始信臺臣知面者卽成川人也本道參榜者卽松禾人也卽此一款之明的可知百源之脫空敎以臺諫言事許以風聞設有差誤豈或深非而至於松禾儒生事原疏不惟曰知名而已甚至以知面質言到今行査如是相左該儒之年歲與父祖之名無不逈殊云爾則臺臣所論極爲疏忽已因他事處分今姑勿論而都事守令勘罪可謂非其罪原傳旨特竝爻周該縣監中考亦由於是等第勿施該儒生勿爲拔去事回諭
정조 12년 · 강
命忠淸兵虞候李彥默勿罷
정조 12년 · 목
該兵使權䎐狀啓以爲本營使令金卜只妻李召史白活內去十一月二十九日兵虞候以山城軍餉尙未畢納猛杖其夫本月初六日因爲致死云故査問于虞候兵房軍官張成宗則以爲軍餉開倉以後屢次定日終始拒納故虞候果使渠決笞三十度而特減十度例施二十度決非因此而死云若論常時則歲暮催科不是異事二十度笞罰亦非濫刑而當此禁刑之時肆然用刑至於此境虞候李彥默爲先罷黜其罪狀請令攸司稟處敎以旣非用意勿罷事回諭
정조 12년 · 강
命定配罪人鄭駿采遠島移配
정조 12년 · 목
慶尙監司金光默因昌原幼學金達宗擊錚原情昌原前府使鄭駿采濫刑濫殺委折更査馳啓以爲金聲玉酷被杖死之狀吏鄕諸招今始畢露五棍亂築橫及於脇間六日遄死不由於病崇則其殘酷悖戾已無可言至若齋日恬作鼓吹望哭之節初不經心究厥情狀尤爲叵測且以濫刑言之鑷耳拔齒擧枷懸石等諸般擧措之可驚可愕者猶過於十三條之多若其醬太價之取剩染指亦可見麤鄙之一端又因昌原幼學金龍煥擊錚原情前府使鄭駿采濫殺委折更査馳啓以爲吏鄕諸招今始直陳脚跟三打雖非致命之傷肚腹肆毒足爲必死之崇況且暗地受囑藉重京關濫用非時之酷刑枉殺無辜之村民究其心跡極爲慘毒至若負逋而逃罰及老母而枷首高擧治道不善卽一微事而打背前驅此外吏卒之打脛打跟幾死僅生者莫非駭悖之擧罪固罔赦恭俟處分金國臣依關辭嚴囚營獄敎曰邑民之雖有抱冤者上言擊錚語侵土主一例幷本事勿聽理罪其罪所以正民俗尊風敎而至於昌原事不但事關復讎況本倅出自近侍之列則朝家處分烏可無別般懲勵且況該倅擧措殆似失性以今査啓觀之十餘條法外酷刑無非慘毒駭悖石打頰也棍打跟踵也麥芒抹口也鋸耳也拔齒也枷懸樹以石繫足也殿縳懸手高擧枷頭也使五卒打一人也此其中最無狀之擧傷人與否姑舍是究其用心極不佳至不忍朝家旣聞之如無拔例嚴繩法將安用卽其地定配失之太寬鄭駿采移配遠島仍施禁錮之典處分之止此特以渠所藉口自明或在於不得如例用刑故耳苟有不然其罪豈止於島配乎兼有許多人命之邂逅致斃者乎令該曺將此傅敎嚴飭諸道俾各視此懲畏因此有一番提飭者古人豈不云乎違道沽譽甚於貪饕雖無駿采之事近來守令惟以彌縫爲事今若過於懼㥘幷與當用當行處噤口䄂手亦可謂不識本意此亦不可不一體知悉以此措辭行會○該府以罪人鄭駿采古今島移配啓
정조 12년 · 강
命黃州宦者金興祐嚴刑定配
정조 12년 · 목
黃海監司李敬倫狀啓以爲罪人黃州宦者金興祐嚴加究詰則向於兵營査問也餉米勸捧托以爲隣人生色之計今則曰急於劑藥而還家欲借順歸之隣牛云草料爲說諉諸帶職時習口之致而今則曰不過往事之追說欲免目前之輕侮云渠所謂草料使之現納考閱則渠本居在黃州而書以中和下去渠又幼夫其父而書以病父相見姓名及年月書塡磨擦之痕狼藉則姓名之換易可知年條之變改無疑究厥情狀尤極狡惡爲先拘囚以待處分敎以所謂金興祐令道伯各別嚴刑後定配其餘各人分等決處事分付
정조 12년 · 강
命吏曹參議李勉兢遞差
정조 12년 · 목
敎曰親享時齋祝玉堂中無一人塡差設或苟簡與兩司通差則可也昨見祭報府已有申飭今日又聞春享執事尙不塡差雖有報府持入之命亦不待令事體極爲駭然當該吏曹堂上遞差前望單子入之
정조 12년 · 강
奎章閣待敎會圈
정조 12년 · 목
敎曰閣臣時任只有提學一人苟簡莫甚待敎今日圈點事令內閣知悉待薦狀啓下與直提學有闕之代今日政差出○待敎會圈五點藝文館檢閱金祖淳四點藝文館檢閱李相璜取二人
정조 12년 · 강
有政吏曹判書李▣參判李在學進
정조 12년 · 목
以金憙爲副提學新通也嚴思晚爲大司憲徐郁修爲執義李性吾爲掌令兪鉉章爲持平姜垣爲獻納韓用龜爲校理鄭福煥爲副校理權裕爲修撰洪秉▣爲右尹朴祐源金憙爲奎章閣直提學金祖淳爲待敎
정조 12년 · 강
都承旨金載▣疏陳母病乞遞賜例批